Diari Oficial de la Generalitat Valenciana


Sumari del DOGV 3452, del 11-03-1999 (1999/2075)

ORDRE de 8 de març de 1999, de la Conselleria d’Economia, Hisenda i Administració Pública, per la qual es regulen els suports al finançament empresarial per a l’exercici 1999 (SGR 99).
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3452

Data del DOGV
:   11-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2075


Data del document
:   08-03-1999

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Correcció d'errades

Anàlisi jurídica

 Descriptors 

:   * Institut Valencià de Finances
    * empresa
    * finançament
    * suport econòmic

ORDRE de 8 de març de 1999, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1999 (SGR 99). [1999/X2075]
  
La situació financera de la petita i mitjana empresa, per les limitacions específiques pròpies de la seua dimensió, ha sigut tradicionalment un problema apressant per al seu funcionament estable.
  
La dificultat d'accedir a crèdit adequat, en ocasions per falta de garanties, i en altres per l'escassa vocació de les entitats financeres per a concedir crèdit que no siga a curt termini, obliga al finançament d'inversions, tant en actius fixos com en circulant estructural, precisament amb operacions a curt, supeditades a constants renovacions i sensibles a mesures conjunturals de política monetària.
  
Les Societats de Garantia Recíproca, per la seua naturalesa i fins, compleixen una funció economicosocial que pretén pal·liar aquestes deficiències, cobrint aquesta àrea creditícia com a intermediari entre empresa i institucions financeres, facilitant l'accés de les petites i mitjanes empreses a crèdit adequat en condicions de termini i tipus d'interés.
  
En l'actual conjuntura, la Generalitat Valenciana pretén continuar facilitant a les petites i mitjanes empreses l'obtenció de finançament adequat, propiciant la formalització de préstecs a mig i llarg termini, destinats al finançament de circulant, col·laborant en la millora de les estructures financeres. D'aquesta forma, s'atenen les operacions no recollides en les línies dissenyades per la Direcció General de PIME, amb la qual es coordinen actuacions de manera complementària.
  
Especialment, es pretén en aquest exercici continuar donant suport a les empreses de menor grandària, que són les que presenten majors dificultats per a accedir a crèdit adequat per les limitacions específiques pròpies de la seua dimensió.
  
La Llei de Pressupostos de la Generalitat Valenciana per a l'exercici 1999, recull un Pla de Suport Empresarial, en el programa 724.10, línia 401/000/99 «Ajudes al finançament de circulant» destinat a minorar, mitjançant la subvenció dels tipus d'interés, els costos de determinades operacions de crèdit la finalitat de les quals siga el finançament del capital circulant o la reestructuració financera. A l'efecte que l'actual programa tinga continuïtat amb el desplegat durant 1998, s'estableix l'aplicació de les subvencions a les operacions formalitzades a partir de la data d'acabament del pla anterior.
  
D'altra part, l'Ordre de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'anterior exercici 1998, va recollir la subvenció del tipus d'interés d'operacions de crèdit avalades per la Societat de Garantia Recíproca, a càrrec de la mateixa línia ?Ajudes al finançament de circulant, del programa 724.10, Pla de Suport Empresarial, del pressupost de la Generalitat Valenciana per a l'exercici 1998, per una quantia màxima de 485 milions de pessetes.
  
Durant l'exercici i motivat per la forta demanda d'avals a la Societat de Garantia Recíproca, se sol·licità un increment d'aquesta quantia màxima que, per raons de gestió i pressupostàries, no pogué ser efectuada.
  
El resultat d'això fou que un conjunt de sol·licituds de subvencions per a operacions formalitzades durant l'exercici, no pogueren ser ateses, o ho foren parcialment, entenent que per a complir els compromisos adquirits i no defraudar les expectatives de les empreses sol·licitants, han de cobrir-se a càrrec de les dotacions pressupostàries de 1999, per al mateix programa Pla de Suport Empresarial, línia «Ajudes al finançament de circulant», cosa que es recull en les disposicions transitòries.
  
A fi d'aconseguir una major operativitat i agilitat en la prestació d'aquests suports financers, per Acord de 5 de març de 1996, del Govern Valencià, s'encomanà a l'Institut Valencià de Finances, principal instrument de crèdit de la política de crèdit públic de la Generalitat Valenciana, la gestió d'aquestes ajudes, d'acord amb les finalitats establides en la llei de pressupostos.
  
Vist allò exposat i en compliment del que disposa l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte
  
La present ordre regula el procediment de subvenció, per part de la Conselleria d'Economia, Hisenda i Administració Pública, a través de l'Institut Valencià de Finances, del tipus d'interés de les operacions de préstec que concerten les petites i mitjanes empreses amb entitats financeres, amb aval de la Societat de Garantia Recíproca de la Comunitat Valenciana, la finalitat del qual siga el finançament de circulant i/o la reestructuració financera.
  
Article 2. Beneficiaris de les subvencions
  
Podran ser beneficiàries de les subvencions regulades en la present ordre les micro, petites i mitjanes empreses, siga quina siga la forma jurídica i el sector d'activitat a què pertanguen, sempre que desenvolupen aquesta última en l'àmbit territorial de la Comunitat Valenciana.
  
S'entendrà que una empresa desenvolupa la seua activitat en l'àmbit territorial de la Comunitat Valenciana, quan radique l'efectiva gestió administrativa o direcció dels seus negocis en l'àmbit territorial esmentat o quan hi radique el principal establiment o explotació.
  
A efectes del que estableix la present ordre, els criteris per a determinar la grandària de les empreses sol·licitants de la subvenció, seran els següents:
  
Per al càlcul dels llindars recollits abans se sumaran a les dades de l'empresa sol·licitant, les corresponents a les de totes les empreses en què aquesta tinga el 25% o més del seu capital.
  
A més d'aquests requisits, haurà de complir-se el criteri d'independència. Es consideren empreses independents aquelles en què el 25% o més del seu capital no pertanga a cap altra empresa o conjuntament diverses empreses que no responguen a la definició de mitjana, petita o microempresa, segons el cas, excepte si aquestes són societats públiques d'inversió, empreses de capital risc o inversors institucionals, sempre que aquests no exercisquen individualment o conjuntament, cap control sobre l'empresa.
  
Article 3. Característiques i condicions dels préstecs subvencionats
  
Els préstecs subvencionats hauran de comptar, necessàriament, amb l'aval de la Societat de Garantia Recíproca de la Comunitat Valenciana i complir les condicions següents:
  
a) Data de formalització
  
Les subvencions regulades en la present ordre s'aplicaran a les operacions formalitzades des del dia 1 de novembre de 1998, al 30 de setembre de 1999.
  
b) Finalitat
  
Els préstecs subvencionats hauran de destinar-se al finançament de circulant o a la reestructuració financera.
  
S'entendrà que hi ha reestructuració financera, quan se substituïsca algun préstec o crèdit vigent, concertat abans per l'empresa amb una entitat de crèdit, per un préstec en què s'establisca, en relació amb l'operació o operacions a les quals substitueix, un major termini i un menor cost, un major termini a igual cost o un menor cost a igual termini.
  
L'import del préstec resultat de la reestructuració de passius no podrà ser superior al saldo viu dels préstecs que es cancel·len o al saldo mitjà disposat des de la formalització fins a la data de cancel·lació, en les pòlisses de crèdit.
  
Els préstecs destinats a reestructuració financera quedaran exclosos de la subvenció regulada en la present ordre en els casos següents:
  
- Quan les operacions que es cancel·len s'hagen acollit a anteriors plans de suport empresarial gestionats per l'Institut Valencià de Finances o per l'IMPIVA.
  
- Quan es tracte de préstecs que s'acullen als programes d'iniciativa Pime de desenvolupament empresarial de la Direcció General de Política de la PIME del Ministeri d'Economia i Hisenda, del present exercici.
  
c) Cost financer de les operacions
  
Les condicions financeres dels préstecs objecte de subvenció, quant a costos, seran les següents:
  
- Comissions: única d'obertura, que podrà situar-se com a màxim en el 0,5%; no obstant això, podrà aplicar-se comissió per amortització anticipada.
  
Tipus d'interés:
  
- Variable, referenciat al Mibor; a l'Euribor, o al referencial establit oficialment per a substituir el Mibor, més un diferencial màxim de 0,5 punts.
  
- Fix, com a màxim del 5,5% nominal anual.
  
d) Concessió dels préstecs i garanties.
  
La decisió sobre la concessió dels préstecs o avals als possibles beneficiaris correspondrà a l'entitat prestadora i al garant, d'acord amb els usos i normativa pròpia.
  
Article 4. Quantia, condicions i càlcul de les subvencions
  
a) El percentatge del tipus d'interés de l'operació de préstec que cal subvencionar serà el següent:
  
- En el cas de préstecs concertats per mitjanes empreses, el 2% si es destinen al finançament de circulant i el 2,5% si es destinen a reestructuració financera.
  
- En el cas de préstecs concertats per petites empreses, el 2,5% tant si es destinen a circulant com a reestructuració financera.
  
- En el cas de préstecs concertats per microempreses, el 3% tant si es destinen a circulant com a reestructuració financera.
  
El tipus anual equivalent (TAE) inicial de les operacions de préstec, una vegada descomptats els punts percentuals de subvenció que cal aplicar, en virtut del que estableixen els paràgrafs anteriors, no podrà ser inferior a l'índex de preus al consum, referit al previst anual per a 1999, situat en l'1,8%.
  
b) La quantia màxima subvencionable dels préstecs serà de cinquanta milions de pessetes (300.506,01 euros). En el cas de formalització d'operacions de superior quantia, la subvenció s'aplicarà exclusivament a cinquanta milions de pessetes.
  
c) Tan sols seran subvencionats els cinc primers anys de la vida dels préstecs, independentment del termini d'amortització.
  
d) La quantia de la subvenció es determinarà, amb les limitacions establides en els punts anteriors, aplicant el percentatge de subvenció al capital viu del préstec, segons el quadre d'amortització tipus elaborat per l'Institut Valencià de Finances, tenint en compte el termini i la mancança, obviant el sistema financer d'amortització, actualitzant les quanties corresponents a cada període al moment origen de l'operació, a un tipus d'interés del 5%.
  
e) A les subvencions regulades en la present ordre els serà d'aplicació la norma de mínims, per això l'import màxim de les ajudes concedides a un mateix beneficiari a càrrec de fons públics, durant un període de tres anys, no podrà ser superar els 07.664.635 pessetes (100.000 euros). Aquest límit no afecta la possibilitat del beneficiari d'obtenir altres ajudes en el marc de règims aprovats per la Comissió de les Comunitats Europees.
  
Article 5. Procediment de concessió de la subvenció
  
1. L'expedient de tramitació de la subvenció haurà de contenir la sol·licitud de subvenció, subscrita per l'empresa, i dur adjunts els documents que es detallen en l'annex.
  
2. La sol·licitud juntament amb els documents abans esmentats, serà enviada a l'Institut Valencià de Finances per la Societat de Garantia Recíproca, una vegada formalitzat el préstec corresponent i com a màxim l'últim dia del mes següent al de la formalització, excepte les operacions formalitzades en el mes de setembre de 1999, la documentació del qual es presentarà com a màxim el dia 15 del mes següent. En el cas de les operacions formalitzades abans de l'entrada en vigor de la present ordre, la documentació es presentarà, com a màxim, l'últim dia del mes següent al de l'entrada en vigor.
  
3. Les ajudes s'atorgaran per ordre d'entrada de la sol·licitud, mentre hi haja consignació pressupostària.
  
4. Les sol·licituds seran resoltes pel conseller d'Economia, Hisenda i Administració Pública, a proposta del director general de l'Institut Valencià de Finances. La resolució de concessió serà comunicada als interessats.
  
Article 6. Import global màxim de subvencions
  
La quantia màxima global de subvencions destinades a la finalitat regulada en la present ordre serà de 926.311.448 pessetes (3.255.502,27 euros), que es pagaran a càrrec del programa 724.10, Pla de Suport Empresarial, línia 401/000/99 «Ajudes al finançament de circulant», del pressupost de la Generalitat Valenciana per a l'exercici 1999.
  
Article 7. Incidències posteriors a la concessió de la subvenció
  
Durant el període subvencionat no es podran amortitzar anticipadament, parcialment o totalment, els préstecs que es beneficien de les subvencions regulades en aquesta ordre, si no es reintegra prèviament l'import corresponent a la part de la subvenció pagada i no meritada.
  
La condició anterior es reflectirà en els contractes de préstec subvencionats i les entitats financeres hauran de vetlar pel seu compliment.
  
La devolució de la part de la subvenció pagada i no meritada no tindrà lloc en el cas que l'amortització anticipada parcial de l'operació es realitze per import igual o inferior a la subvenció concedida, en el moment del pagament d'aquesta.
  
Article 8. Inspecció i control
  
L'Institut Valencià de Finances i la Intervenció General de la Generalitat Valenciana podran realitzar les inspeccions, comprovacions i demanar la informació que consideren oportuna per a vigilar l'adequada aplicació del que disposa la present ordre i d'acord amb la normativa vigent.
  
Article 9. Facultats
  
Es faculta el director general de l'Institut Valencià de Finances per a dictar les resolucions necessàries per a l'aplicació d'aquesta ordre, així com per a resoldre els dubtes concrets que en relació amb aquesta se susciten.
  
DISPOSICIONS TRANSITÒRIES
  
Primera
  
Podran acollir-se a les ajudes previstes en la present ordre les sol·licituds de subvenció, recollides en l'Ordre de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1998, que no hagen sigut admeses a tràmit, totalment o parcialment, per haver-se esgotat la quantia màxima establida.
  
Segona
  
Els beneficiaris de les subvencions previstes en la disposició anterior, així com el procediment de concessió d'aquestes i les característiques i condicions dels préstecs subvencionats, es regiran pel que estableix l'Ordre de 16 d'abril de 1998, de la Conselleria d'Economia, Hisenda i Administració Pública, per la qual es regulen els suports al finançament empresarial per a l'exercici 1998.
  
DISPOSICIONS FINALS
  
Primera
  
La concessió i quantia de les ajudes regulades en aquesta ordre estarà condicionada, a més del compliment dels requisits que en cada cas s'indiquen, a l'existència de crèdit pressupostari, habilitat a aquest fi pels pressupostos de la Generalitat Valenciana.
  
Segona
  
La present ordre entrarà en vigor als 15 dies de la publicació en el Diari Oficial de la Generalitat Valenciana.
  
València, 8 de març de 1999
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
Annex
  
Documentació que ha d'anar adjunta a l'imprés de sol·licitud de les operacions formalitzades a partir de l'1 de novembre de 1998.
  
1. Fotocòpia de la targeta d'Identificació Fiscal de l'empresa així com fotocòpia de l'escriptura de constitució i modificació, si és el cas, quan es tracte de comunitats de béns i societats civils.
  
2. Últim rebut de l'impost d'activitats econòmiques o alta en aquest, en el cas d'empreses de recent creació.
  
No obstant això, quan l'activitat desenvolupada per l'empresa no constituïsca fet imposable de l'impost d'activitats econòmiques, s'acreditarà aquesta circumstància mitjançant declaració responsable. Així mateix, en els supòsits d'exempció de l'impost s'acreditarà aquesta circumstància mitjançant certificat d'exempció emés per l'òrgan competent.
  
3. Certificació acreditativa d'estar al corrent en les obligacions tributàries amb l'Estat.
  
4. Certificació acreditativa d'estar al corrent en les obligacions tributàries amb l'administració autonòmica valenciana.
  
5. Certificació acreditativa d'estar al corrent en les obligacions amb la Seguretat Social.
  
Les certificacions a què es refereixen els punts 3, 4 i 5 hauran d'estar expedides, com a màxim, sis mesos abans de l'acabament del termini de presentació de les sol·licituds, establit en el punt 2 de l'article cinqué de la present ordre.
  
6. Declaració responsable relativa a la sol·licitud i, si és el cas, obtenció d'altres subvencions o ajudes a càrrec de fons públics, corresponents als tres últims anys.
  
7. Documentació acreditativa de la condició de microempresa, petita o mitjana empresa del sol·licitant:
  
7.1. Empreses que duen funcionant almenys un exercici econòmic.
  
Declaració responsable relativa al nombre de treballadors, volum de facturació i balanç de l'empresa, corresponent a l'últim exercici tancat. Es considerarà que l'últim exercici tancat és el de 1997 en les sol·licituds presentades abans del 31 de juliol de 1999 i el de 1998 en les sol·licituds presentades des del 31 de juliol de 1999. El nombre de treballadors serà el corresponent a la mitjana aritmètica dels dotze mesos d'aquest últim exercici tancant.
  
Aquesta declaració durà adjunta la fotocòpia de l'impost sobre societats o de l'impost sobre la renda de les persones físiques, en el cas d'empresaris individuals, i comunitats de béns, presentada davant l'administració d'Hisenda i de la fotocòpia dels butlletins de cotització presentats en la Tresoreria General de la Seguretat Social en el cas d'empresaris que tinguen treballadors per compte d'altri, corresponents als mesos a què es referisquen les dades de la declaració.
  
7.2. Empreses de nova creació:
  
Declaració responsable sobre les estimacions de volum de facturació, balanç i nombre d'empleats a l'acabament del primer exercici econòmic.
  
Fotocòpia de l'escriptura de constitució de la societat, si es tracta de societats mercantils.
  
7.3. En el cas que es tracte d'una societat que estiga participada en el capital per una altra o altres empreses en un percentatge superior al 25%, o d'una empresa que participe en una altra o altres societats en un percentatge similar hauran de presentar-se també els documents assenyalats en els punts 7.1 o 7.2 anteriors, segons el cas, en relació amb les empreses que tinguen aquesta participació i amb les societats participades.
  
Si aquestes empreses participades o participants no són de nacionalitat espanyola, haurà d'adjuntar-se, a la declaració responsable a què es fa referència en l'apartat 7.1 fotocòpia de documentació oficial, similar a l'Impost de Societats i als butlletins de cotització espanyols, si això és factible.
  
8. Document de formalització de l'operació (pòlissa/escriptura de préstec), i pòlissa de fiançament de la Societat de Garantia Recíproca.
  
9. En el supòsit que la finalitat de l'operació siga la reestructuració financera, certificat bancari en què figure la data i el saldo viu cancel·lat o el saldo mitjà disposat fins a la data de cancel·lació, respectivament, així com fotocòpia de les pòlisses de préstec o crèdit que hagen sigut objecte de cancel·lació.
  
10. Fotocòpia de document acreditatiu de la titularitat del compte on efectuar, si és el cas, el pagament de la subvenció.
  
Haurà de presentar-se original o còpia compulsada de la documentació original o còpia compulsada abans detallada, excepte en aquells casos en què es fa referència expressa a la presentació de fotocòpia.
  
Aquesta documentació es presentarà en les dependències de la Societat de Garantia Recíproca de la Comunitat Valenciana, a València, Alacant i Castelló de la Plana.
  
A més de la documentació requerida, l'Institut Valencià de Finances queda facultat per a sol·licitar documentació complementària, si ho estima necessari.